b"\n_START_ARTICLE_\nPaul Moulden\n_START_SECTION_\nIgralska kariera\n_START_PARAGRAPH_\nKot mladinec se je Moulden vpisal v Guinnessovo knjigo rekordov, ko je za mladinsko vrsto do 15 let kluba Bolton Lads v eni sezoni zabil 340 golov. Leta 1984 je prestopil v klub Manchester City, kjer je bil \xc4\x8dlan enajsterice, ki je leta 1986 osvojila mladinski FA pokal. V prvi postavi je prvi\xc4\x8d zaigral 1. januarja 1986 na tekmi proti klubu Aston Villa. Za prvo postavo je zaigral \xc5\xa1e dvakrat v isti sezoni, ko je obakrat zamenjal po\xc5\xa1kodovane igralce. Sezono je sicer kon\xc4\x8dal kot najbolj\xc5\xa1i strelec rezervne ekipe. Konec leta 1986 si je priboril stalno mesto v prvi postavi, prvi\xc4\x8d pa je za prvo enajsterico zadel 8. novembra 1986 na tekmi proti Aston Villi, ko je City zmagal s 3:1. Zaradi zlomljene noge ni zaigral na prvih treh tekmah sezone 1987-88. V naslednji sezoni je nato kot stalni \xc4\x8dlan prve ekipe kon\xc4\x8dal sezono kot najbolj\xc5\xa1i strelec Cityja. V tej sezoni je na 36 nastopih zbral 13 golov in s tem bistveno pripomogel klubu, da se je uvrstil v prvo ligo angle\xc5\xa1kega prvenstva. Kljub temu rezultatu ga je klub na za\xc4\x8detku naslednje sezone prodal klubu Bournemouth v zameno za Iana Bishopa._NEWLINE_Na jugu Anglije je Moulden ostal vsega sedem mesecev in v tem \xc4\x8dasu v 37 nastopih zbral 13 golov, nato pa v zadnjem dnevu transferjev od\xc5\xa1el v Oldham Athletic V treh letih pri tem klubu je imel veliko te\xc5\xbeav s po\xc5\xa1kodbami tako, da je v treh sezonah nastopil le na 19. tekmah. Kasneje je bil posojen v Brighton. V sezoni 1993 je bil prodan klubu Birmingham City, od koder je leta 1995 za eno sezono od\xc5\xa1el v Huddersfield. Med letoma 1995 in 1996 je igral za Rochdale._NEWLINE_Leta 1999 se je upokojil, \xc5\xbee pred tem pa je odprl restavracijo s hitro prehrano in je amatersko igral le \xc5\xa1e za Accrington Stanley ter Bacup Borough. Po kon\xc4\x8dani karieri nogometa\xc5\xa1a je treniral mladince pri old boys' club ter na akademiji Manchester Cityja."